Document ID: /roh_data/filtered/fineweb-2-filterrobots_roh.jsonl.gz/63841

La Partida populara è tenor la retschertga da Sotomo la gronda victura e triplass sia fermezza en il Cussegl grond. Quai muntass che la PPS fiss ensemen cun l'Allianza dal Center la gronda partida en il parlament.
La PPS è quella partida ch'è stada enfin uss massivamain sutrepreschentada, perquai vegn ella a crescher.
Era la Partida socialdecmocratica ed ils Verds paran da profitar da la midada da sistem dal maiorz sin il proporz: Tenor la retschertga pudess quest bloc crescher per circa in terz. La PS ch'è cunzunt ferma en regiuns urbanas n'ha tenor Michael Hermann dentant betg uschè grond potenzial da crescher sco la PPS. Era ils Verdliberals pudessan profitar – cunquai che lezs n'han dentant betg en tut ils 39 circuls candidatas e candidats saja betg pussaivel da recaltgar tants sezs, di il politolog Michael Hermann. Insumma, ils spustaments che la retschertga prognostitgescha en il Cussegl grond sajan da prender cun precauziun. Ma las cifras mussian ch'il proporz dubel vegnia ad avair in grond effect.
Allianza dal Center e liberaldemocrats ston laschar plimas
Perdidras en il Cussegl grond èn las duas fracziuns grondas, la PLD e l'Allianza dal Center. Tenor la retschertga perda l'Allianza dal Center passa in terz – ils liberaldemocrats bunamain la mesadad. Per ils presidents da partida da la PLD e l'Allianza dal Center n'èsi betg ina surpraisa ch'il proporz fa pli grev da defender ils sezs: Kevin Brunold (AdC) è dentant persvadì ch'els na vegnan betg a perder tant. E Bruno Claus (PLD) po s'imaginar ch'i dat ina polarisaziun en il parlament u forsa er che tschertas partidas giogan ina rolla decisiva.
Retschertga da Sotomo
La retschertga è vegnida fatga tranter ils 28 da mars enfin ils 4 d'avrigl 2022 e quai via las paginas d'internet dad RTR e Somedia e cun in panel online da Sotomo. En tut èn vegnidas dumandadas 1'888 persunas.
Damai che la candidatura da Hans Vetsch è vegnida enconuschenta suenter la retschertga, ils 11 d'avrigl, n'è el betg resguardà.
La quota da malsegirtad munta a +/-2,6%.
Dossier online
Sin in clic tut davart las elecziuns grischunas.